作者:王灣
標題:奉使登終南山
內容:常愛南山遊，因而盡原隰。數朝至林嶺，百仞登嵬岌。石壯馬徑窮，苔色步緣入。物奇春狀改，氣遠天香集。虛洞策杖鳴，低雲拂衣濕。倚巖見廬舍，入戶欣拜揖。問性矜勤勞，示心教澄習。玉英時共飯，芝草為餘拾。境絕人不行，潭深鳥空立。一乘從此授，九轉兼是給。辭處若輕飛，憩來唯吐吸。閑襟超已勝，迴路倏而及。煙色松上深，水流山下急。漸平逢車騎，向晚睨城邑。峰在野趣繁，塵飄宦情澀。辛苦久為吏，勞生何妄執。日暮懷此山，悠然賦斯什。